เตือนประชาชน พรุ่งนี้เตรียมรับมือกับสภาพอากาศแปรปรวน ภาคใต้ระวังน้ำท่วมฉับพลัน
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า สภาพอากาศในช่วงสุดสัปดาห์ ความกดอากาศสูงกำลังค่อนข้างแรงจากประเทศจีนแผ่เข้าปกคลุมภาคตะวันออกเฉียงเหนือและทะเลจีนใต้ในวันนี้ (1 เม.ย.65) และจะแผ่ปกคลุมประเทศไทยตอนบนในวันพรุ่งนี้ (2 เม.ย.65) ทำให้ประเทศไทยตอนบนเกิดพายุฤดูร้อน มีลักษณะพายุฝนฟ้าคะนอง ลมกระโชกแรง และลูกเห็บตกบางแห่ง รวมถึงมีฟ้าผ่า หลังจากนั้นอุณหภูมิจะลดลงกับมีลมแรง โดยเฉพาะภาคตะวันออกเฉียงเหนืออุณหภูมิจะลดลง 5-7 องศาเซลเซียส ส่วนภาคเหนือ ภาคกลาง ภาคตะวันออก รวมถึงกรุงเทพและปริมณฑล อุณหภูมิจะลดลง 2-4 องศาเซลเซียส สำหรับภาคใต้ จะมีฝนเพิ่มขึ้นและฝนตกหนักบางแห่ง มีคลื่นสูงกว่า 2 เมตร ระวังน้ำท่วมฉับพลันและน้ำป่าไหลหลาก  ชาวเรือควรเดินเรือด้วยความระมัดระวัง ขอให้ประชาชนทุกพื้นที่ระวังอันตรายจากพายุฝนฟ้าคะนอง ลมกระโชกแรง รวมถึงเกษตรกรเตรียมการป้องกันความเสียหายของผลิตผลทางการเกษตร